Italiyada o‘ynash taqiqlangani bois “Inter” bilan xayrlashgan Kristian Eriksen APLga qaytishga yaqin turibdi

“Tottenhem” sobiq yarim himoyachisi Kristian Eriksen Premyer Ligaga qaytishga yaqin turibdi.

29 yoshli daniyalik futbolchi bir nechta APL klubidan taklif olgan va ulardan biri bilan shartnoma imzolashga yaqin turibdi, deya xabar qilmoqda The Times.
Eriksenda Yevropaning boshqa jamoalaridan ham taklif bor, biroq u Angliyaga qaytishni xohlamoqda.
Eslatib o‘tamiz, 2021-yilning yozida bo‘lib o‘tgan Yevro—2020 musobaqasida Kristian Eriksenning yuragi to‘xtab qolgan va maydonda uning hayoti saqlab qolingandi. Shundan keyin unga kardioverter-defibrillyator o‘rnatildi.
Bunday qurilma bilan o‘ynash Italiyada taqiqlangani bois Eriksen “Inter”dan ketishga majbur bo‘ldi. Milanliklar bilan dekabr oyida shartnomani bekor qilgan Kristian o‘sha vaqtdan beri erkin agent maqomida bo‘lib turibdi.